《水龙吟 其七 丙辰生日》
宋代·刘克庄

儿童不识樗翁。挽衣借问年今几。少如彦国，大如君实，披襟高比。

德业天渊，有些似处，须眉而已。愿老身无事，小车乘兴，名园内、行窝里。

做取出关周史。莫做他、下山园绮。从人谤道，是浮丘伯，是庚桑子。

背伛肩高，幅巾藜杖，敞袍穿履。向画图上面，十分似个，见端门底。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。